# Royale spilavítið (kvikmynd frá 1967)

Auglýsing fyrir myndina á sporvagni í Hollandi.
Royale spilavítið (enska: *Casino Royale*) er bandarísk njósna-grínmynd framleidd af Charles K. Feldman og Jerry Bresler fyrir Columbia Pictures árið 1967. Myndin er skopstæling á James Bond-kvikmyndunum með mörgum stórstjörnum í hlutverkum; meðal annars David Niven, Joanna Pettet, Ursula Andress, Peter Sellers, Woody Allen og Orson Welles.

Myndin hefst á því að forstjórar leyniþjónusta Bretlands, Bandaríkjanna, Sovétríkjanna og Frakklands koma á sveitasetur hins upprunalega James Bond (Niven) af því nafni hans hefur verið drepinn af dularfullu glæpasamtökunum SMERSH, ásamt flestum aðalnjósnurum allra leyniþjónusta heims. Bond gerir áætlun þar sem allir fulltrúar MI6 fá nafnið „James Bond“. Bond fær Vesper Lynd (Andress) til að ráða bakkaratmeistarann Evelyn Tremble (Sellers) til að spila á móti spillta fjármálamanninum Le Chiffre (Welles). Í lokin kemur í ljós að höfuðpaur samtakanna SMERSH er Jimmy Bond (Allen), frændi James Bond, sem hyggst gera allar konur fallegar og drepa alla karlmenn sem eru hærri en hann sjálfur. Lokaatriðið er slagur milli allra aðila, þar á meðal bandarískra fallhlífarhermanna og frönsku útlendingaherdeildarinnar sem mæta á staðinn. Loks springur lítil kjarnorkusprengja sem Jimmy Bond gleypti í töfluformi og allir deyja.

Framleiðsla myndarinnar byggðist á kvikmyndarétti fyrir fyrstu skáldsöguna um James Bond sem Ian Fleming hafði selt á 6. áratugnum. Eftir áralanga handritsgerð þar sem sagan tók miklum breytingum hafði Feldman þegar fjárfest 550.000 dölum í verkefnið. Þegar kom að framleiðslu höfðu Eon Productions hafið gerð vinsællar kvikmyndaraðar á grundvelli bóka Flemings, svo Feldman ákvað að gera skopstælingu í staðinn. Handritið var endurskrifað frá grunni af Billy Wilder og sumir leikaranna bættu síðar við breytingum. Tökur fóru eingöngu fram á Bretlandseyjum, meðal annars í Pinewood Studios. Hinn mikli fjöldi stórstjarna reyndist áskorun. Peter Sellers varð svo uppsigað við Orson Welles að hann þverneitaði að vera með honum í sviðsmyndinni, sem flækti tökurnar verulega. Mörgum atriðum var sleppt í klippingu, svo sumir leikarar myndarinnar birtast aðeins örstutt eða alls ekki.

Tónlistin í myndinni var eftir Burt Bacharach, sem hafði líka gert tónlist fyrir fyrri mynd Feldmans, *Hvað er að frétta kisulóra?* (*What's New Pussycat?*). Sum lögin voru flutt af hljómsveitinni Herb Alpert & the Tijuana Brass. Myndin inniheldur smellinn „The look of love“ í flutningi Dusty Springfield sem hlaut tilnefningu til Óskarsverðlauna fyrir besta frumsamda lag.

*Royale spilavítið* var frumsýnd í London 13. apríl 1967, tveimur mánuðum á undan Bondmynd Eon Productions, *Þú lifir aðeins tvisvar*. Hún var sýnd í Stjörnubíói á Íslandi í september 1969. Hún náði 41,7 milljón dala tekjum á heimsvísu, samanborið við tæplega 10 milljón dala kostnað, og varð 13. tekjuhæsta mynd Norður-Ameríku þetta ár. Þrátt fyrir þessa velgengni fékk myndin fremur slæma dóma, þótti ruglingsleg og ekki nógu fyndin. Seinni tíma gagnrýnendur hafa sumir hrósað hugvíkkandi fagurfræði myndarinnar og absúrd húmor.

## Tilvísanir

  *Þessi grein er stubbur. Þú getur hjálpað til með því að bæta við greinina.*